Tchoukball
Forsvarsspillerne venter på returen for å hindre ballen i å treffe gulvet.
**Tchoukball** er en innendørs ballsport for lag. Hvert lag har sju spillere, og man skårer når ballen treffer gulvet i retur fra en ramme. Idretten ble utviklet i 1970 av den sveitsiske biologen Hermann Brandt (1897–1972), som ønsket å utvikle en skadefri sport. Fysisk kontakt er ikke tillatt.

Idretten kan sammenlignes med håndball – fordi den spilles med hendene og fordi ballen er den samme, med volleyball – fordi man skal hindre ballen i å falle i gulvet, og med squash – siden ballen kommer i retur fra veggen/ramma.

Regler
------

Skudd og forsvarsarbeid. Navnet «Tchoukball» sies å stamme fra lyden av ballen mot ramma.
Banen måler 27 x 16 meter. I hver ende av banen er det en ramme på 1 m², tilsvarende en trampett, og en D-formet halvsirkel med 3 m radius. Spillerne skal ikke trå innenfor halvsirkelen. Begge lagene kan skåre i begge ender av banen. I strand-tchoukball spilles det med 5 spillere på laget, og banen er 11-13x21-23 meter. 

For å skåre poeng må ballen bli kastet av en angrepsspiller, treffe ramma og lande på gulvet utenfor halvsirkelen uten at det forsvarende laget klarer å fange ballen. Forsvarerne har ikke lov til å forsøke å ta ballen fra angriperne, og forsvarsspillet er konsentrert om å hindre returballene.

Spillerne kan ta maksimalt tre skritt med ballen, og holde ballen i inntil tre sekunder. Hvert lag kan bare ha tre pasninger før de må prøve et skudd mot ramma. Hvis angriperne bommer på ramma eller returen lander utenfor banen, får forsvarerlaget poeng. Det kan forekommer skåringer hvert 20-30 sekund.

Det spilles i tre omganger á 15 minutter. I mesterskap spilles det i herreklasse, dameklasse, M18, M15 og M12. I treningskamper er det vanlig med blandede lag.

De sju spillerne er fordelt med 3 ved hvert mål, og en sentral ballfordeler. Ved hvert mål er det en høyreving, en venstreving og en ballfordeler. Man kan også spille uten sentral ballfordeler.

Utbredelse
----------

Fédération internationale de tchoukball (FITB) ble stiftet i 1971, og har pr 2016 organisasjoner i 36 land.

Det arrangeres VM, EM og andre verdensdelsmesterskap. EM 2016 foregår i Jičín, Tsjekkia. Andre regionale mesterskap i 2016 holdes i Kina, Kenya og Mexico. VM skal arrangeres i 2019, og neste regionale mesterskap i 2021; deretter skal alle mesterskap arrangeres hvert fjerde år.

Idretten er særlig utbredt i Taiwan. Taiwan har også vunnet alle VM unntatt herre-VM 2004, som blen vunnet av Sveits.

Idretten er lite utbredt i Norge. Den spilles ved Sunnfjord Folkehøgskule, som arrangerte det første norske kurset i tchoukball i 2014. Tre norske spillere deltok på det spanske kvinnelandslaget under EM i 2014. En norsk spiller deltar på den engelske kvinnelandslaget under EM i 2016.

Referanser
----------

1. ↑  Le tchoukball; RTS, 11.6.1971
2. ↑  Dette er tchoukball; NRK, 28.9.2014
3. 1 2  Rules Arkivert 13. juli 2016 hos Wayback Machine.; tchoukball.org
4. ↑  «playtchoukball.com». Arkivert fra originalen 15. juli 2016. Besøkt 26. juli 2016.
5. ↑  Tchoukball; klubben.no
6. ↑  What is Tchoukball? Arkivert 31. juli 2016 hos Wayback Machine.; tchoukball.org
7. ↑  FITB Members Arkivert 31. juli 2016 hos Wayback Machine.; tchoukball.org
8. ↑  Competitions schedule Arkivert 14. august 2016 hos Wayback Machine.; tchoukball.org
9. ↑  Beach sport Arkivert 22. juli 2016 hos Wayback Machine.; sunnfjord.fhs.no
10. ↑  Beach Tchoukball Introduction Camp Arkivert 27. august 2016 hos Wayback Machine.; firda.no
11. ↑  De er EM-klare i «ukjent» ballsport; Sunnmørsposten, 30.7.2014

Eksterne lenker
---------------

* Offisielt nettsted Rediger på Wikidata

* (en) Tchoukball – kategori av bilder, video eller lyd på Commons Rediger på Wikidata

* (en) Tchoukball – galleri av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | NDL **·** NKC
 |